text: Sydslesvig og Sønderjylland håber på OL i Hamborg
  17 marts 2015 kl. 09.14
  OL i 2024 kan komme tæt på den danske grænse, da Hamborg mandag aften blev udpeget som den tyske ansøger som værtsby fremfor den tyske hovedstad Berlin.
  Det kan i givet fald betyde OL-håndbold i Flensborg og olympiske sejladser i Kieler-bugten med nem adgang for danske sports-fans.
  Det vil i givet fald være første gang, at Hamburg bliver OL-vært. Det har Berlin allerede prøvet i 1936. Boston og Rom har allerede officielt søgt om værtskabet.
  Deadline for ansøgning er 15. september i år, og Paris, Doha, Istanbul og Baku anses for at være andre mulige kandidater.
  Bliver Hamborg OL-vært i 2024 med arrangementer spredt ud i hele Nordtyskland, vil det også åbne muligheder for øget turisme på den danske side af grænsen, hvor hoteller og sommerhuse kan blive efterspurgte af de mange tilrejsende til et OL.
  Dejlig feber: Håndbold i Flensborg og sejlsport ud for Kiel: Så tæt har OL aldrig været på Danmark: http://t.co/O47oAkkVhm #olympia2024
  
  